# Cydlynydd Ymchwil

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | B |
| Cyfeirnod: |  | RC |
| Tîm: |  | Y Celfyddydau (Gwasanaethau Ariannu’r Celfyddydau) |
| Adrodd i: |  | Rheolwr (Gwerthuso ac Ymchwilio) |
| Rheoli staff: |  | Dim cyfrifoldeb rheoli staff |
| Lleoliad: |  | Gellir lleoli’r rôl hon yn unrhyw un o swyddfeydd Cyngor Celfyddydau Cymru ym Mae Caerdydd, Caerfyrddin neu Bae Colwyn. |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Fel corff cyhoeddus, mae Cyngor y Celfyddydau yn ceisio rheoli ei faterion i'r safonau uchaf o ran effeithiolrwydd ac atebolrwydd. Mae’r Cydlynydd Ymchwil yn cyfrannu at waith y tîm Ymchwilio a Gwerthuso i gyrraedd y nod hwnnw.

Mae sicrhau bod Cyngor y Celfyddydau yn deall ac yn gallu adrodd ar effaith ei fuddsoddiad yn allweddol ar gyfer gofalu ein bod yn defnyddio ein harian yn ddoeth. Drwy gynorthwyo gyda chasglu, crynhoi, dadansoddi a chyflwyno data, bydd y Cydlynydd Ymchwil yn gallu rhoi cymorth i ddarparu gwybodaeth a data a fydd yn ein helpu i asesu pa mor effeithiol rydym o ran cyflawni ein hamcanion. Gellir defnyddio'r wybodaeth hon hefyd i ddarparu dealltwriaeth ehangach o effaith arian Cyngor y Celfyddydau a'r gweithgareddau y mae’n eu cefnogi.

### Prif gyfrifoldebau

Gweinyddiaeth – helpu i gyfrannu data a gwybodaeth busnes at y gwaith o ddatblygu polisi a strategaeth:

* helpu i ddatblygu prosiectau ymchwil
* dadansoddi data sylfaenol ac eilaidd
* monitro gweithgarwch ym myd y celfyddydau (yn enwedig Cleientiaid Portffolio Celfyddydol Cymru)
* gweinyddu a datblygu arolygon celfyddydol.

Cyflawni prosiectau – yn cyfrannu fel aelod o’r tîm at waith cyflawni tasgau a phrosiectau sy’n gysylltiedig a gwerthuso ag ymchwil.

Cyngor a gwybodaeth – yn cefnogi’r Gwasanaeth Gwybodaeth drwy:

* cynorthwyo cydweithwyr i ddatblygu prosiectau ymchwil
* ymchwilio, datblygu, a pharatoi gwybodaeth a deunyddiau briffio ar gyfer cynulleidfaoedd mewnol ac allanol.

Cyngor a gwybodaeth – yn hybu rhagoriaeth yn y celfyddydau yng Nghymru drwy:

* cynorthwyo i gasglu a dadansoddi data ar berfformiad ein Cleientiaid Portffolio Celfyddydol Cymru.

Adrodd – yn cefnogi defnydd effeithiol ar gronfeydd Cyngor y Celfyddydau drwy:

* cynorthwyo i ddarparu data a hysbysrwydd busnes yn rheolaidd
* cynorthwyo i ddarparu data a gwybodaeth i’w cyhoeddi’n allanol.

Eiriolaeth – yn hyrwyddo proffil Cyngor Celfyddydau Cymru a’r gweithgareddau y mae’n eu cynnal.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Gradd mewn disgyblaeth berthnasol sy’n cynnwys hyfforddiant ffurfiol mewn damcaniaeth ystadegol a dulliau ymchwilio (e.e. mathemateg, economeg, y gwyddoniaethau, astudiaethau busnes, seicoleg a chymdeithaseg) a/neu brofiad perthnasol ynghyd â gallu amlwg mewn maes cysylltiedig ag ystadegau |  |
| **Gwybodaeth** | * Gwybodaeth am ddulliau ymchwilio a gwerthuso, gan gynnwys defnyddio meddalwedd ymchwilio, cronfeydd data a dulliau cipio data electronig * Yn rhifog gyda sgiliau ystadegol a dadansoddiadol cadarn * Gwybodaeth sylfaenol am ffynonellau data allanol allweddol (er enghraifft data am faterion gwleidyddol, cymdeithasol, economaidd, diwylliannol a chelfyddydol) * Yn gyfarwydd â chasglu data ac adrodd ar faterion – yn gallu asesu cynnwys data a rhoi diagnosis ohono | * Brwdfrydedd dros y celfyddydau * Gwybodaeth am y celfyddydau yng Nghymru * Yn gyfarwydd â thechnegau rheoli prosiectau |
| **Sgiliau** | * Sgiliau TG a sgiliau gweinyddu tra datblygedig |  |
| **Profiad** | * Profiad o systemau rheoli data/systemau gwybodaeth a/neu gronfeydd data | * Profiad o weithio mewn rôl debyg yn y sector elusennol neu gyhoeddus |
| **Nodweddion** | * Ymrwymiad i gyfleoedd cyfartal ac ymwybyddiaeth ohonynt, yn enwedig i fynediad ar gyfer staff ac ymwelwyr * Y gallu i reoli a chyflawni rhaglen amrywiol o brosiectau a thasgau * Ffocws ar ddeilliannau a'r pendantrwydd i lywio prosiectau a thasgau hyd at eu cwblhau'n ymarferol * Yn blaenoriaethu tasgau allweddol mewn ffordd briodol * Y gallu i weithio o dan bwysau * Natur hyderus a threfnus * Yn cymryd cyfrifoldeb dros eich gwaith eich hun ac yn gwneud penderfyniadau o fewn paramedrau'r swydd * Ymrwymiad i safonau uchel o ofal cwsmeriaid * Y gallu a'r parodrwydd i deithio'n gyson ledled Cymru, y DU a/neu dramor, ac i weithio oriau anghymdeithasol pan fo angen |  |
| **Y Gymraeg** |  | * Rhugl yn y Gymraeg (ysgrifenedig a llafar) |